Ir-Regolament tal-Kummissjoni (KE) Nru 2162/2001
tas-7 ta’ Novembru 2001
li jemenda l-Annessi I, II u III tar-Regolament tal-Kunsill (KEE) Nru 2377/90 li jistabbilixxi proċedura tal-Komunità għall-istabbilment ta’ limiti massimi ta’ residwi għal prodotti mediċinali veterinarji f’oġġetti ta’l-ikel li ġejjin mill-annimali
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 2377/90 tas-26 ta’ Ġunju 2001 li jistabbilixxi proċedura tal-Komunità għat-twaqqif ta’ limiti massimi ta’ residwu għal prodotti mediċinali veterinarji f’oġġetti ta’ l-ikel li ġejjin mill-annimali [1], kif emendat l-aħħar mir-Regolament tal-Kummissjoni (KE) Nru 1879/2001 [2], u b’mod partikolari l-Artikoli 7 u 8 dwar dan;
billi:
(1) B’mod konformi mar-Regolament (KEE) Nru 2377/90, limiti massimi ta’ residwi jridu jiġu stabbiliti progressivament għal kull sustanza farmakoloġikament attiva li tintuża fil-Komunità għal prodotti mediċinali veterenarji maħsuba biex jingħataw lill-annimali li jipproduċu l-ikel;
(2) Limiti massimi ta’ residwu għandhom jiġu stabbiliti biss wara li ssir eżaminazzjoni fi ħdan il-Kumitat għal-Prodotti Mediċinali Veterinarji dwar l-informazzjoni relevanti kollha dwar is-sigurtà ta’ residwi tas-sustanza konċernata għall-konsumatur ta’ prodotti ta’ l-ikel ġejjin mill-annimali u l-impatt ta’ residwi fuq l-iproċessar industrijali ta’ prodotti ta’ l-ikel.
(3) Billi, waqt li jkunu qegħdin jiġu stabbiliti l-limiti massimi ta’ residwi ta’ prodotti veterenarji mediċinali għal prodotti ta’ l-ikel li ġejjin mill-annimali, huwa meħtieġ li jiġu speċifikati l-ispeċi ta’ annimali li fihom jistgħu jkunu preżenti xi residwi, il-livelli li jistgħu jkunu presenti f’kull waħda mit-tessuti tal-laħam relevanti miksuba mill-annimal ittrattat (tessut bersal) u n-natura tar-residwi li huwa relevanti għal-monitoraġġ tar-residwi (residwu markatur)
(4) Għall-kontroll ta’ residwi kif ipprovdut fil-leġislazzjoni xierqa tal- Komunità, il-limiti massimi ta’ residwi għandhom normalment jiġu stabbiliti għat-tessuti bersalji ta’ fwied jew kliewi. Madanakollu, il-fwied u l-kliewi huma ta’ spiss imneħħija mill-karkassi li jiġu spustati fil-kummerċ internazzjonali, u l-limiti massimi ta’ residwi, għandhom, għalhekk, dejjem jiġu stabiliti fir-rigward ta’ tessuti ta’ muskolu jew ta’ xaħam;
(5) Fil-każ ta’ prodotti veterinarji mediċinali maħsuba biex jintużaw fuq għasafar li jbidu, annimali li jagħtu l-ħalib jew naħal ta’ l-għasel, iridu jiġu stabiliti limiti massimi ta’ residwi għall-bajd, ħalib u għasel.
(6) Billi ċ-ċefaċetril, id-deltametrin u l-imidokarb għandhom jiddaħħlu fl-Anness I tar-Regolament (KEE) Nru 2377/90.
(7) Ammonium lauryl sulphate, bronopol, kalċju pantotenat u menthae arvensis aetheroleum għandhom jindaħlu fl-Anness II tar-Regolament (KEE) Nru 2377/90.
(8) Sabiex jilħqu jitlestew l-istudji xjentifiċi, it-tul ta’ żmien ta’ validità tal-limiti ta’ fdal massimi proviżorji li preċedentement ġew definiti fl-Anness III tar-Regolament (KEE) Nru 2377/90 għandu jiġi estiż għall-kanamysin.
(9) Għandu jingħata perjodu adegwat qabel id-dħul fis-seħħ ta’ dan ir-Regolament sabiex l-Istati Membri jkunu jistgħu jagħmlu kull aġġustament meħtieġ għall-awtorizzazzjonijiet li ngħataw b’ mod konformi mad-Direttiva tal-Kunsill 81/851/KEE [3], kif emendat l-aħħar mid-Direttiva 2000/37/KEE [4], sabiex jiġu kunsidrati d-dispożizzjonijiet ta’ dan ir-Regolament biex jitpoġġew il-prodotti veterinarji mediċinali konċernati fis-suq;
(10) Il-miżuri mniżżla f’dan ir-Regolament huma skond il-fehma tal-Kumitat Permanenti dwar Prodotti Veterinarji Mediċinali,
ADOTTAT IR-REGOLAMENT LI ĠEJ:
L-Artikolu 1
L-Annessi I, II u III tar-Regolament (KEE) Nru 2377/90 huma b’dan qegħdin jiġu emendati kif jidher fl-Anness ta’ dan.
L-Artikolu 2
Dan ir-Regolament għandu jidħol fis-seħħ fit-tielet jum wara li jiġi pubblikat fil-Ġurnal Uffiċjali tal-Komunitajiet Ewropej.
Għandu japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ Novembru 2001.